अमेरिका के रूरल इलाके मुश्किल में...घाटा उठा रहे अस्पताल बंद कर रहे मेटरनिटी वार्ड
Rural areas in the US are struggling as hospitals are closing down maternity units to cut costs. 2015 से 2019 के बीच अमेरिका के रूरल इलाकों में चल रहे अस्पतालों में 89 मेटरनिटी यूनिट बंद हुए। 2020 आते-आते ये स्थिति हो चुकी थी कि अमेरिका के रूरल इलाकों के करीब आधे अस्पताल मेटरनिटी वार्ड बंद कर चुके थे।
इस छोटी सी आबादी वाले गांव में अब एक भी मेटरनिटी यूनिट नहीं है। यानी कोई प्रसूता केंद्र, महिला रोग विशेषज्ञ डॉक्टर या ट्रेंड नर्स यहां नहीं बची।
इस इलाके में 35 महिलाएं ऐसी हैं जो या तो प्रेग्नेंट हैं या बच्चा प्लान कर रही हैं…अब इन सबकी सेहत और जान पर खतरा है। वजह ये कि यहां चल रहे अस्पताल ने खर्चों में कटौती के लिए मेटरनिटी वार्ड बंद कर दिया।
ये कहानी भारत के किसी गांव की नहीं है।
हम बात कर रहे हैं अमेरिका के वॉशिंगटन स्टेट के याकामा इंडियन रिजर्व की। इस ग्रामीण इलाके में मेटरनिटी वार्ड बंद होना अमेरिका में अनूठी घटना नहीं है।
2015 से 2019 के बीच अमेरिका के रूरल इलाकों में चल रहे अस्पतालों में 89 मेटरनिटी यूनिट बंद हुए। 2020 आते-आते ये स्थिति हो चुकी थी कि अमेरिका के रूरल इलाकों के करीब आधे अस्पताल मेटरनिटी वार्ड बंद कर चुके थे।
हर अस्पताल के मेटरनिटी वार्ड बंद करने की वजह एक ही है…इसे मेंटेन करना अब उनके लिए कॉस्ट इफेक्टिव नहीं रहा।
याकामा इंडियन रिजर्व के टॉप्पेनिश शहर के कम्युनिटी हॉस्पिटल को दो साल पहले एक निजी हेल्थ केयर सिस्टम ने खरीदा था। ये यहां एस्ट्रिया टॉप्पेनिश हॉस्पिटल के नाम से अस्पताल चला रहा है, जिसकी मेटरनिटी यूनिट पर यहां की सभी महिलाएं निर्भर थीं।
मगर इस इलाके में बसने वाली आबादी को लो-इनकम कम्युनिटी के तौर पर जाना जाता है। और अस्पतालों को ये समझ में आ गया है कि ऐसी लो इनकम कम्युनिटीज में मेटरनिटी केयर देना फायदेमंद नहीं है।
विकसित देशों में प्रसूताओं के लिए सबसे खतरनाक है अमेरिका
डॉक्टरों की कमी, गांवों में लेबर रूम और मेटरनिटी वार्ड और ट्रेंड स्टाफ न होना…ये सारी बातें भारत में आम तौर पर देखने को मिल जाती हैं।
लेकिन विकसित देशों में अमेरिका को प्रसूताओं के लिए सबसे खतरनाक माना जाता है। वजह है…यहां लगातार बढ़ती मेटरनल मॉर्टैलिटी रेट (प्रसूता मृत्यु दर)।
अमेरिका में मेटरनल मॉर्टैलिटी रेट हर 1 लाख प्रसव में 23.8 की है। यानी हर 5000 प्रसव में एक प्रसूता की मौत हो जाती है।
ताजा आंकड़े बताते हैं कि अमेरिका में ये रिस्क मूल अमेरिकियों जैसे माइनॉरिटी कम्युनिटीज के बीच और भी ज्यादा है। एक स्टडी के मुताबिक प्रसव के दौरान एक मूल अमेरिकी के महिला के मरने की आशंका किसी श्वेत महिला के मुकाबले 3 गुना ज्यादा है।
उनके बच्चों की जन्म के एक साल के अंदर मौत होने की आशंका श्वेत बच्चों के मुकाबले दोगुनी है।
प्रसूताओं के हेल्थ पर काम करने वाले एक NGO मार्च फॉर डाइम्स के मुताबिक अमेरिका में बच्चों को जन्म देने लायक उम्र की 70 लाख महिलाएं ऐसी हैं जिनके घर के पास न कोई मेटरनिटी सेंटर है, न कोई महिला रोग विशेषज्ञ डॉक्टर और ना ही ट्रेंड नर्स या दाई।
मेटरनिटी केयर बंद करने से पहले कोई नोटिस नहीं दे रहे अस्पताल
एस्ट्रिया टॉप्पेनिश हॉस्पिटल ने अपनी मेटरनिटी यूनिट बंद करने से पहले न तो स्थानीय लोगों से कोई बात की, न यहां काम करने वाले डॉक्टरों को बताया और ना ही अपने बोर्ड को इस बारे में बताया।
कॉमनवेल्थ फंड की एक स्टडी के मुताबिक रूरल इलाकों में रहने वाली महिलाओं को प्रेग्नेंसी से जुड़े कॉम्प्लिकेशन्स होने की आशंका ज्यादा होती है।
टॉप्पेनिश शहर जिस याकामा इंडियन रिजर्व में बसा है वो लाखों एकड़ में फैला है। यहां जाड़े में कोहरे की ऐसी चादर चढ़ जाती है कि ड्राइविंग संभव नहीं होती।
ऐसे में एस्ट्रिया हॉस्पिटल के मेटरनिटी यूनिट बंद करने से स्थानीय लोग खासे नाराज और चिंतित हैं।
हाल ही में हुई एक टाउन मीटिंग के दौरान ये गुस्सा सामने भी आया। लोगों का कहना था कि 2 साल पहले अस्पताल का नियंत्रण लेते समय एस्ट्रिया ने कहा था कि वह कम से कम 10 साल तक मेटरनिटी यूनिट जैसी जरूरी सेवाएं देती रहेगी।
एक मेटरनिटी यूनिट से बची हैं कई की जान
टॉप्पेनिश शहर की कई महिलाओं ने बातचीत में ये माना है कि शहर में ही मेटरनिटी यूनिट होने से उनमें से कई की जान बच पाई है। अब मेटरनिटी यूनिट बंद होने से हर महिला पर खतरा आ गया है।
35 साल की एड्रियाना गुएल 3 बच्चों की मां हैं। अपने आखिरी प्रसव के दौरान उन्हें एक रेयर और जानलेवा कॉम्प्लिकेशन एम्नियॉटिक एम्बोलिज्म हो गया था। हॉस्पिटल में एक्सपर्ट डॉक्टर्स की वजह से ही उनकी जान बच पाई।
टॉप्पेनिश की मेयर एलपीडिया सावेद्रा 47 साल की हैं। वो खुद याद करती हैं कि कैसे 10 साल पहले प्रेग्नेंसी के दौरान उनकी जान पर बन आई थी। 39 साल की सेमोन डिट्‌टेनथोलर बताती हैं कि टीन एज में एक मिसकैरिएज की वजह से उन्हें काफी ब्लीडिंग हुई थी और डॉक्टरों की वजह से ही जान बच पाई थी।
सेमोन एक बर्थ जस्टिस सेंटर के लिए काम करती हैं जो प्रेग्नेंट महिलाओं की मदद करता है और सपोर्ट देता है। फिलहाल उनके सेंटर ने एक स्थानीय महिला रोग विशेषज्ञ की व्यवस्था की है जो हफ्ते में एक बार प्रेग्नेंट महिलाओं को समय देती हैं।
अस्पतालों का तर्क…महंगा है मेटरनिटी यूनिट चलाना
यूनिवर्सिटी ऑफ मिनेसोटा रूरल हेल्थ रिसर्च सेंटर की डायरेक्टर डॉ. केटी कोझिमैनिल का कहना है कि ग्रामीण इलाकों में ऐसे मेटरनिटी यूनिट चलाना काफी महंगा हो गया है।
डॉ. केटी का कहना है कि अगर आप मेटरनिटी यूनिट चलाते हैं तो आपको वहां 24 घंटे स्टाफ रखना होगा। इसमें स्पेशलिस्ट डॉक्टर्स से लेकर ट्रेंड नर्स तक शामिल हैं।
ये काफी खर्चीला है। ट्रेंड स्टाफ की कमी की वजह से ये खर्च और भी बढ़ गया है। अस्पतालों को मजबूरी में कॉन्ट्रैक्ट पर नर्सों को हायर करना पड़ रहा है और उनकी फीस काफी ज्यादा है।
ट्रेंड लेबर और डिलीवरी नर्सों की मांग बहुत ज्यादा है, मगर उनकी संख्या बहुत कम है। ऐसे में उनका खर्च बहुत ज्यादा हो जाता है।
प्राइवेट इंश्योरेंस से अस्पतालों को हर डिलीवरी पर मिलने वाला खर्च सरकारी से 3 गुना ज्यादा
टॉप्पेनिश जैसे शहरों में प्रेग्नेंट महिलाओं के पास इंश्योरेंस कवर तो होता है, लेकिन ज्यादातर सरकारी बीमा सुविधा मेडिकेड से ही कवर्ड होती हैं।
मेडिकेड, अमेरिकी सरकार की ओर से गरीब आबादी के मेडिकल खर्च के लिए दी जाने वाली बीमा सुविधा है।
लेकिन मेडिकेड के तहत डिलीवरी पर एक अस्पताल को 6,344 डॉलर, यानी करीब 5.25 लाख रुपए मिलते हैं।
इसके मुकाबले प्राइवेट इंश्योरेंस कंपनियों के प्लान में एक डिलीवरी पर अस्पताल को तीन गुना ज्यादा 18,193 डॉलर, यानी करीब 15.65 लाख रुपए मिलते हैं।
अमेरिका के लगभग हर राज्य में मेडिकेड के तहत अस्पतालों को मिलने वाला पैसा कम ही होता है। शहरी इलाकों में हाई और मिडिल इनकम ग्रुप्स भी अस्पताल आते हैं और उनके पास प्राइवेट कंपनियों का इंश्योरेंस होता है।
ऐसे में उनके इंश्योरेंस बिल की वजह से मेडिकेड में कम पैसा मिलने पर भी अस्पतालों को फर्क नहीं पड़ता है।
लेकिन रूरल इलाकों में ज्यादातर सिर्फ लो इनकम कम्युनिटीज ही बसती हैं जो मेडिकेड पर निर्भर होती हैं। ऐसे में अस्पतालों के लिए खर्च निकालना मुश्किल हो रहा है।
लोगों को डर है कहीं पूरा अस्पताल ही बंद न हो जाए
एस्ट्रिया टॉप्पेनिश हॉस्पिटल की एडमिनिस्ट्रेटर कैथी बैम्ब्रिक के मुताबिक अस्पताल लगातार घाटा उठा रहा था।
वॉशिंगटन स्टेट ने अस्थायी रूप से मेडिकेड के रेट्स बढ़ाए थे, लेकिन पिछले साल ये रेट्स कम होने की वजह से अस्पताल को 32 लाख डॉलर, यानी करीब 27 करोड़ का घाटा हो गया।
पिछले साल एक इन्फैन्ट सिक्योरिटी सिस्टम फेल हो गया, लेकिन अस्पताल के पास उसे बदलने के लिए पैसे ही नहीं थे।
एक अल्ट्रासाउंड मशीन ने अचानक काम करना बंद कर दिया। नई मशीन के लिए बजट नहीं था, ऐसे में 50 हजार डॉलर (करीब 42 लाख रुपए) में एक सेकेंड हैंड मशीन खरीदी गई।
टॉप्पेनिश के लोगों का कहना है कि मेटरनिटी यूनिट का बंद होना सिर्फ एक शुरुआत है। कहीं एस्ट्रिया ने खर्च न निकलने का तर्क देते हुए अस्पताल ही बंद कर दिया तो लोगों के लिए बहुत मुश्किल हो जाएगी।
टॉप्पेनिश के जैसी मुश्किलों से जूझ रहे हैं अमेरिका के कई इलाके
टॉप्पेनिश की ज्यादातर आबादी याकिमा विन्यार्ड में काम करती है। कड़ी मेहनत के बावजूद ये कम्युनिटी लो इनकम ग्रुप में आती है।
कुछ ऐसी ही हालत अमेरिका के कई हिस्सों में माइनॉरिटी ग्रुप्स की कम्युनिटीज की है। इन कम्युनिटीज के लिए चलने वाले अस्पतालों को आर्थिक मदद देने की सरकार की कई योजनाएं हैं।
लेकिन एस्ट्रिया टॉप्पेनिश हॉस्पिटल की तरह ही कई ऐसे अस्पताल हैं जो किसी न किसी तकनीकी कारण से इन योजनाओं का फायदा नहीं ले सकते।
ऐसे में अमेरिका जैसे विकसित देश में भी एक बड़ी आबादी के सामने हेल्थकेयर का संकट खड़ा हो गया है।